b'\n_START_ARTICLE_\nEduard Peri\xc4\x8di\xc4\x87\n_START_PARAGRAPH_\nMons. dr. Eduard Peri\xc4\x8di\xc4\x87 (Suko\xc5\xa1an, 31. prosinca 1935. - Zadar, 8. o\xc5\xbeujka 2018.) - hrvatski crkveni povjesni\xc4\x8dar, sve\xc4\x87enik, doktor humanisti\xc4\x8dkih znanosti._NEWLINE_Crkveni povjesni\xc4\x8dar mons. dr. Eduard Peri\xc4\x8di\xc4\x87, ro\xc4\x91en je u Suko\xc5\xa1anu 31. prosinca 1935., od oca Branimira i majke Anke ro\xc4\x91ene Dijan. Zare\xc4\x91en je u Zadru 29. lipnja 1963. godine, mladu misu odr\xc5\xbeao je u mati\xc4\x8dnoj crkvi sv. Kasijana. Godine 1965. diplomirao je povijest na Filozofskom fakultetu u Zadru, 1979. doktorirao humanisti\xc4\x8dke znanosti iz podru\xc4\x8dja povijesti na Filozofskom fakultetu u Zadru._NEWLINE_Suko\xc5\xa1anskom \xc5\xbeupniku don Andriji Raspovi\xc4\x87u prvotno je dvije godine bio pomo\xc4\x87nik. Potom je tri godine poslu\xc5\xbeitelj Murvice. U me\xc4\x91uvremenu je i profesor dru\xc5\xa1tvenih nauka u Nadbiskupskoj srednjoj \xc5\xa1koli u Zadru. \xc4\x8cak je 29 godina upravitelj Petr\xc4\x8dana, od 1968. do 1997. godine. Godine 1972. postaje \xc4\x8dlanom Me\xc4\x91unarodnog dru\xc5\xa1tva skotista; 1985. godine redoviti \xc4\x8dlan Me\xc4\x91unarodne papinske Marijanske akademije; 1985. pro\xc4\x8delnik Dijecezanskog vije\xc4\x87a za kulturu; 1999. iz zdravstvenih razloga umirovljen. Od 1992. do 2009. predava\xc4\x8d crkvene povijesti na Visokoj teolo\xc5\xa1ko katehetskoj \xc5\xa1koli u Zadru; 2002. kapelan Svetog Oca.'